दत्त मंदिरों में जन्मोत्सव, लगाया भोग
उज्जैन | दत्त जयंती पर गुरुवार को शिप्रातट स्थित दत्त अखाड़े सहित महाकाल मंदिर के बाहर हाथी द्वार एवं सिंहपुरी स्थित दत्त मंदिर में भक्तों ने दत्त भगवान के जयकारे लगाकर जन्मोत्सव मनाया। शाम को महाआरती कर भोग लगाया गया। दत्त अखाड़ा में प्राचीन दत्त मंदिर में सुबह पंडितों ने मंत्रोच्चार अभिषेक-पूजन किया। शाम को शृंगार कर आरती की गई। रात तक दर्शन व प्रसादी लेने भक्तों का तांता लगा रहा। महाकाल के बाहर स्थित दत्त मंदिर में महाराष्ट्र तरुण मंडल द्वारा कार्यक्रम किया गया। पं. संजय दिवटे ने बताया शाम 5 बजे पंकेश रामदासी के नेतृत्व में 51 ब्राह्मणों ने वसंत पूजन किया। सूखे मेवे एवं फलों व रंगीन गुब्बारों से मंदिर में शृंगार व सजावट की गई। शाम 7 बजे महाआरती के साथ प्रसाद वितरण किया। सिंहपुरी मंदिर में सुबह 9 बजे अभिषेक व शाम 4.30 बजे कीर्तन व जन्म की कथा के साथ शाम 6 बजे आरती कर उत्सव मनाया।
hin_Deva hin_Deva